**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-04-27 Nr. TAR-51

Posėdžio data – 2022 m. balandžio 26 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Antanas Kontautas, A. Razbadauskas, Alina Velykienė, Jurij Šeršniov. Nedalyvauja Vaida Raugelė.

Posėdyje dalyvauja: Sveikatos apsaugos skyriaus vedėja R. Perminienė, Turto valdymo skyriaus vedėjas E. Simokaitis.

Posėdyje dalyvauja: Viešosios įstaigos Jūrininkų sveikatos priežiūros centro vadovas S. Dabravalskis,, Viešosios įstaigos Klaipėdos miesto poliklinikos vyr. gydytojas L. Venckienė, Viešosios įstaigos Klaipėdos psichikos sveikatos centro vadovas A. Slatvickis, Biudžetinės įstaigos Klaipėdos miesto visuomenės sveikatos biuro vadovė J. Grubliauskienė.

DARBOTVARKĖ:

1. Dėl pritarimo Klaipėdos miesto savivaldybės sveikatos priežiūros įstaigų 2021 metų veiklos ataskaitoms. Pranešėja R. Perminienė.

2. Dėl savivaldybės būstų pardavimo. Pranešėjas E. Simokaitis.

3. Dėl leidimo nuomotis transporto priemones. Pranešėjas E. Simokaitis.

Patvirtinta už – 5.

1. SVARSTYTA. Pritarimas Klaipėdos miesto savivaldybės sveikatos priežiūros įstaigų 2021 metų veiklos ataskaitoms.

Pranešėja – R. Perminienė. Pristato Savivaldybės sveikatos priežiūros įstaigų ataskaitas už 2021 metus.

A. Slatvickis sako, kad daug metų prašoma sustabdyti beprasmišką psichikos sveikatos priežiūros paslaugų decentralizaciją. Akreditavimo tarnyba lengva ranka išduoda psichikos sveikatos priežiūros licencijas mažiems privatiems centrams. A. Slatvickis teigia, kad taip per metus Klaipėdos psichikos sveikatos centras praranda tūkstančius eurų.

J. Grubliauskienė pažymi, kad per pastaruosius 3 metus daugėja prioritetų, aprašų ir naujų visuomenės sveikatos priežiūros funkcijų, kurias reikia įgyvendinti. Sako, jei artimiausiu laiku nebus keičiamas normatyvas bendruomenės sveikatos stiprinimo specialistams ir kitiems specialistams, taip pat atlyginimas darbuotojams – ateis ta riba, kai jie nebegalės įgyvendinti keliamų reikalavimų ir apimčių. Primena, kad atlyginimai yra nekonkurencingi, reikės atnaujinti neužilgo kompiuterius. Sako, kad pastatas, kuriame dirba specialistai, turi būti renovuojamas.

L. Venckienė teigia, kad būtina miesto poliklinikos pastato renovacija. Ruošdami projektus dėl vykdomos reformos ir įstaigos funkcijų pakeitimo, numatėme įstaigos pastato rekonstrukciją. Sako, kad iš Savivaldybės administracijos pagalbos sulaukti nėra galimybių. Viską remontuojame, likviduojame avarijas pagal savo galimybes.

A. Velykienė atkreipia komiteto narių dėmesį, kad turime imtis lyderystės dėl sveikatos priežiūros centrų renovacijos.

K. Bagdonas mano, kad perskaičiuojant biudžetą galima būtų numatyti lėšų miesto poliklinikai.

S. Dabravalskis atkreipia dėmesį, kad viešosios įstaigos 2021 metais: ligoninė, miesto poliklinikos, Jūrininkų sveikatos priežiūros centras turėjo didžiausią darbo krūvį. Primena, kad mieste yra ne vien viešosios įstaigos, bet ir privačios, todėl reikia galvoti (esant ekstremaliai situacijai), kaip priversti ir jas prisidėti prie miestiečių sveikatos stiprinimo. S. Dabravalskis teigia, kad įstaiga susiduria su didele konkurencine kova, todėl mano, kad naujas poliklinikos pastatas turėtų atsirasti kiek įmanoma greičiau.

A. Slatvickis pažymi, kad atsakomybė už pirminę sveikatos priežiūrą tenka savivaldai, tačiau jos šiandien valdo tik viešąsias įstaigas. Mano, kad jau laikas kalbėti su Seimu, kad savivalda turėtų gauti realius įrankius, kurių pagalba galėtų ne tik teikti pirminę sveikatos priežiūrą, bet turėtų galimybę tuos procesus įtakoti. Sako, kad pandemijos laikotarpiu pasimatė, kas dirba, o kas ieško papildomų galimybių užsidirbti.

K. Bagdonas mano, kad galima priimti protokolinį pavedimą – peržiūrėjus finansus ieškoti lėšų avariniam padariniams likviduoti ir miesto poliklinikos renovacijai.

A. Velykienė sako, kad avarijoms likviduoti pavedimų priimti nereikia. Mano, kad galėtume inicijuoti techninio projekto atsiradimą, kuris būtų įtrauktas į Strateginį veiklos planą ir naujos poliklinikos statybą. Apgailestauja, kad šiandien negalime kalbėti apie pacientų paslaugų kokybės, kai nesutvarkyta infrastruktūra, gerinimą, Sako, kad turime kalbėti apie nesutvarkytą infrastruktūrą –ji jau turėjo būti sutvarkyta.

K. Bagdonas siūlo pritarti protokoliniam pavedimui, kad Savivaldybės administracija (peržiūrėjusi biudžetą) miesto poliklinikos renovaciją įtrauktų, kaip prioritetą.

A. Velykienė sako, kad prioritetai sudėliojami koalicinėje programoje, todėl protokolinis pavedimas nėra tikslingas.

A. Kontautas pritaria A. Velykienės nuomonei.

NUTARTA. Pritarti pateiktam sprendimo projektui.(bendru sutarimu)

2. SVARSTYTA. Savivaldybės būstų pardavimas.

Pranešėjas – E. Simokaitis. Teigia, kad šiuo sprendimu siekiama įgyvendinti savivaldybės būstų nuomininkų prašymus dėl leidimo įsigyti nuomojamus savivaldybei nuosavybės teise priklausančius būstus ir atlikti pardavimo procedūras.

NUTARTA. Pritarti pateiktam sprendimo projektui.(bendru sutarimu)

3. SVARSTYTA. Leidimas nuomotis transporto priemones.

Pranešėjas – E. Simokaitis. Sako, kad šis sprendimo projektas teikiamas, siekiant gauti Klaipėdos miesto savivaldybės tarybos leidimą Klaipėdos miesto savivaldybės administracijai nuomotis pagal veiklos nuomos sutartis 4 lengvuosius automobilius.

A. Velykienė siūlo komiteto vardu pateikti prašymą Savivaldybės administracijai, kad ši pasižiūrėtų ar nėra dubliuojamos išlaidos, kadangi meras 1 automobilį nuomojasi iš kanceliarinių išlaidų (kaip tarybos narys) ir dar važinėja tarnybiniu automobiliu. A. Velykienė prašo Savivaldybės administracijos atkreipti dėmesį ir pateikti informaciją, iki Tarybos posėdžio (prie medžiagos), kaip meras vienu metu naudoja du automobilius ir už du automobilius mokama veiklos nuoma iš Savivaldybės biudžeto.

NUTARTA:

3.1. Pritarti pateiktam sprendimo projektui (bendru sutarimu).

3.2. Prašyti Savivaldybės administracijos pateikti informaciją, iki tarybos posėdžio, kaip meras vienu metu naudoja du automobilius ir už abu automobilius mokama veiklos nuoma iš Savivaldybės biudžeto.

Posėdis baigėsi 13.40 val.

Posėdžio pirmininkas Kazys Bagdonas

Posėdžio sekretorė Lietutė Demidova